Lätis reedel valitsusjuhi Valdis Dombrovskisega kohtunud peaminister Andrus Ansipi sõnul võimaldab lõunanaabrite valitsuse otsus rahastada Rail Balticu projekti sõita juba ilmselt kahe aasta pärast raudteel kiirusega 120 km/h Tallinnast Riiga.    «Eesti poolt on suured investeeringud raudtee uuendamisse tehtud ja selle aasta lõpuks saab sõita Tallinnast läbi Tartu Valka kiirusega 120 kilomeetrit tunnis. Üleeile [kolmapäeval] otsustas Läti valitsus eraldada 33 miljonit eurot Rail Balticu töödeks ja see  võib tähendada, et üsna pea me võime sõita Valgast Riiga kiirusega 120 kilomeetrit tunnis. Minu hinnangul on see lähema kahe aasta küsimus,» ütles Ansip BNSile.